钦定古今图书集成/明伦汇编/皇极典/第174卷 > 《尔雅》 > 《释诂》
## 钦定古今图书集成/明伦汇编/皇极典/第174卷 > 《尔雅》 > 《释诂》

《林烝》：“天帝、皇王、后、辟、公、侯君也。”

〈注〉《诗》曰：“有壬有林”，又曰：“文王烝哉。”其馀义皆通见《诗》《书》。〈疏〉皆天子、诸侯南面之君异称也。《白虎通》云：“君，群也，群下之所归心也。”林者，《说文》云：“平地有丛木曰林。”烝者，《左传》云：“天生烝民，树之以君而司牧之。”然则人物之众，必立君长以司牧之，故以林烝为君也。天者，《说卦》云：“乾为天，为君。”以其居尊极故也。《大雅》皆谓君为天是也。帝皇者，《白虎通》云：“德合天地者称帝。帝者，谛也”，象可承也。皇，美也，大也，天之总美大称也。时质，故总称之，号之为皇。煌煌人莫违也。王者，往也，天下所归往。《说文》云：“后者，继体君也。”象人之形，施令以告四方，故后之从一口发号者，君后也。辟者，法也，为下所法则也。公者，通也，公正无私之意也。侯者，候也，候逆顺也。天帝皇王惟谓天子，公侯惟谓诸侯，馀皆通称。